Ettepanek: NÕUKOGU RAKENDUSOTSUS, millega kiidetakse heaks Iirimaa ajakohastatud makromajanduslik kohandamisprogramm /* COM/2013/0435 final - 2013/0206 (NLE) */





SELETUSKIRI Iirimaa taotluse alusel andis nõukogu 7. detsembril 2010 Iirimaale finantsabi (rakendusotsus 2011/77/EL). Finantsabi anti tugeva majandus- ja rahandusreformikava toetuseks, mille eesmärk on taastada usaldus ja võimaldada majandusel tagasi pöörduda jätkusuutliku kasvu teele ning tagada Iirimaa, euroala ja liidu finantsstabiilsus. Kooskõlas otsuse 2011/77/EL artikli 3 lõikega 9 vaatas komisjon koos Rahvusvahelise Valuutafondiga ja konsulteerides Euroopa Keskpangaga kümnendat korda läbi edusammud, mida Iirimaa ametiasutused on kokkulepitud meetmete rakendamisel saavutanud, samuti kõnealuste meetmete tõhususe ning majandusliku ja sotsiaalse mõju. Võttes arvesse uut teavet, paneb komisjon ettepanekuga [sisestada viide] ette muuta otsust 2011/77/EL. Pärast kahe sellise seadusandliku ettepaneku paketi (eelkõige määrus (EL) nr 472/2013) jõustumist, millega samuti reguleeritakse, kuidas tuleb muuta makromajandusliku kohandamisprogrammi aluseks olevaid majanduspoliitilisi tingimusi, tuleb vastu võtta täiendav otsus. Määrust (EL) nr 472/2013 kohaldatakse makromajanduslike kohandamisprogrammide suhtes, mis olid olemas asjaomase määruse jõustumise ajal, ja sellest tulenevalt tuleb muudatuste tegemisel järgida artikli 7 lõikes 5 sätestatud menetlust. 2013/0206 (NLE) Ettepanek: NÕUKOGU RAKENDUSOTSUS, millega kiidetakse heaks Iirimaa ajakohastatud makromajanduslik kohandamisprogramm EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 21. mai 2013. aasta määrust (EL) nr 472/2013, millega tugevdatakse majanduse ja eelarve järelevalvet euroala liikmesriikide üle, millel on või võivad tekkida tõsised raskused finantsstabiilsuse tagamisel, eriti selle artikli 7 lõiget 5, võttes arvesse Euroopa Komisjoni ettepanekut ning arvestades järgmist: (1) Määrust (EL) nr 472/2013 kohaldatakse liikmesriikide suhtes, kes selle jõustumise ajal olid juba saanud finantsabi, sealhulgas finantsabi Euroopa finantsstabiilsusmehhanismi ja/või Euroopa Finantsstabiilsuse Fondi raames. (2) Määrusega (EL) nr 472/2013 on ette nähtud sellist finantsabi saavate liikmesriikide makromajandusliku kohandamisprogrammi heakskiitmise eeskirjad, mida tuleb kohaldada kooskõlas määruse (EL) nr 407/2010 (millega luuakse Euroopa finantsstabiilsusmehhanism) sätetega, kui asjaomane liikmesriik saab abi nii Euroopa finantsstabiilsusmehhanismi raames kui ka muudest allikatest. (3) Iirimaale on antud finantsabi nii Euroopa finantsstabiilsusmehhanismi raames rakendusotsusega 2011/77/EL (Iirimaale liidu finantsabi andmise kohta) kui ka Euroopa Finantsstabiilsuse Fondi raames. (4) Järjepidevuse huvides tuleks määruse (EL) nr 472/2013 kohane Iirimaa ajakohastatud makromajanduslik kohandamisprogramm heaks kiita viitena rakendusotsuse 2011/77/EL asjakohastele sätetele. (5) Kooskõlas rakendusotsuse 2011/77/EL artikli 3 lõikega 9 vaatas komisjon koos Rahvusvahelise Valuutafondiga ja konsulteerides Euroopa Keskpangaga kümnendat korda läbi edusammud, mida Iirimaa ametiasutused on kokkulepitud meetmete rakendamisel saavutanud, samuti kõnealuste meetmete tõhususe ning majandusliku ja sotsiaalse mõju. Kõnealuse läbivaatamise tulemusel tuleb olemasolevas makromajanduslikus kohandamisprogrammis teha mõned muudatused. (6) Kõnealused muudatused on sätestatud otsuses [sisestada viide], millega muudetakse rakendusotsust 2011/77/EL, ON VASTU VÕTNUD KÄESOLEVA OTSUSE: Artikkel 1 Käesolevaga kiidetakse heaks rakendusotsuse 2011/77/EL artikli 3 lõikes 10 kindlaks määratud meetmed, mida Iirimaa võtab 2013. aastal oma makromajandusliku kohandamisprogrammi raames. Artikkel 2 Käesolev otsus on adresseeritud Iirimaale. Artikkel 3 Käesolev otsus avaldatakse Euroopa Liidu Teatajas. Brüssel, Nõukogu nimel eesistuja